**ODGOVORI:**

1. **Koje je vaše mišljenje o subvencioniranju učeničkog prijevoza? Je li 75-postotna subvencija dovoljna ili bi trebalo u potpunosti financirati prijevoz srednjoškolaca?**

Kao stranka kojoj je obrazovanje u vrhu prioriteta, HNS je još 2005. godine u Varaždinskoj županiji pokrenuo projekt subvencioniranja učeničkog prijevoza. Prema podacima Varaždinske županije, prije uvođenja subvencioniranja prijevoza oko 30 posto mladih nije nastavljalo srednjoškolsko obrazovanje zbog nemogućnosti roditelja da plaćaju prijevoz. U deset godina ovim, ali i drugim ulaganjima u obrazovanje, u Varaždinskoj županiji znatno je povećan broj srednjoškolaca, udvostručen je broj onih koji upisuju fakultete, a broj gimnazijalaca povećan je za 80 posto. Upravo zbog tako očitih rezultata, i slijedeći uspješan primjer Varaždinske županije, HNS se u svim sredinama u kojima je na vlasti zalaže za provedbu ovog projekta. Vodeći se ciljevima HNS-ovog programa, među kojima ističemo da je obrazovanje ključni instrument jednakih šansi za sve mlade ljude i da kvalitetno obrazovanje treba biti dostupno svima, smatramo da bi prijevoz srednjoškolaca trebalo financirati potpunosti.

1. **Trebaju li srednjoškolci, poput osnovnoškolaca i studenata, imati pravo na topli obrok u školi ili subvenciju u nekoj od „srednjoškolskih menza“ (stavljeno pod navodnike jer ne postoje, već se hipotetski govori o njima)?**

Jednako kao i pravo na besplatne i subvencionirane udžbenike, mislimo da srednjoškolci trebaju imati, u najmanju ruku, subvenciju za topli obrok.

1. **Kako planirate poticati vrhunske učenike koji na državnim i međunarodnim natjecanjima postižu zapažene rezultate?**

Učenici koji na domaćim ili međunarodnim natjecanjima osvajaju visoka mjesta morali bi imati izravan upis na studij za koji je područje u kojemu su se natjecali bitno (npr. natjecanje iz matematike – izravan upis na studij matematike, elektrotehnike, strojarstva i sl.).

1. **Koji od ovih predmeta smatrate najvažnijim: građanski odgoj, zdravstveni odgoj, medijski odgoj, poduzetništvo? Koje biste uveli u škole i zašto?**

Sva navedena područja smatramo jednako važnima jer daju uvid u širok spektar znanja potrebnih mladim ljudima. Podsjećamo da je HNS prošle godine pokrenuo nacionalnu akciju „Građanski odgoj za odrasle“, s ciljem podizanja razine političke kulture u Hrvatskoj i poticanja građana da postanu aktivni i odgovorni, posebno u vremenu populizma i demagogije u kojem se ljudima, koji nemaju dovoljno informacija ili ne barataju određenim znanjima, može manipulirati. Također, HNS se kroz svoje programe i inicijative zalagao i zalaže i za uvođenje zdravstvenog odgoja u škole i od toga nećemo odustati. Građanski i zdravstveni odgoj u školama pitanje je zdravlja cjelokupnog društva. Upravo zdravstveni odgoj treba biti temelj prevencije svih bolesti, put k usvajanju zdravih životnih navika i preduvjet budućnosti Hrvatske te donositi uštede u zdravstvenim fondovima. Samim time, budućim zdravstvenim odgojem, u kojemu će se mladi upoznati s posljedicama, bitno će se smanjiti neželjene trudnoće te brojni pobačaji, koje trenutno zahvaćaju u Hrvatskoj mlade u velikom broju. Smatramo da djecu u školama treba rasteretiti te da je puno predmeta u kojima se to može vrlo značajno učiniti, ali, također, stava smo da ih ne treba rasterećivati tako da ih se ostavlja u neznanju i temeljnom nesnalaženju, koje je ionako već problem hrvatskoga društva.

1. **Smatrate li da bi državna matura trebala biti, uz ocjene, isključivi kriterij za upis na fakultet? Treba li ukinuti prijemne ispite ili bi oni i dalje trebali biti jedan od kriterija za formiranje rang-lista upisanih studenata?**

Državna matura kao veliki, skupi, iako uvelike nesavršen projekt – dok god postoji – trebao bi imati funkciju prijemnog ispita za upis na sveučilišne i veleučilišne studije. Jedine iznimke mogu biti studiji za upis kojih se specifične vještine ne ispituju na državnoj maturi (npr. studij stomatologije, umjetnosti i sl.). Preciznije, za upis takvih studija je, uz poštivanje rezultata postignutih na državnoj maturi, opravdano ispitivati i specifična znanja, odnosno sposobnosti.

1. **Planirate li nastaviti s već započetom kurikularnom reformom i, ako biste nastavili, koje biste novosti u srednjoškolsko obrazovanje uveli?**

Započeta kurikularna reforma bez zadrške mora biti nastavljena. U srednjoškolsko obrazovanje (kao i, u jednoj mjeri, u više razrede osnovnih škola) mora biti uvedena čim veća izbornost sadržaja. Pritom, ne zalažemo se za „amerikanizaciju“ srednjeg školstva, poglavito gimnazijskog, koje bi učenike posve lišile znanja iz područja koje im nije od prvotnog interesa, ali učenici bi svakako morali dobiti mogućnost da predmete koji odgovaraju njihovim afinitetima pohađaju u većoj satnici, dok bi predmete iz drugih područja birali u manjoj satnici, kao podršku vlastitoj općoj kulturi.

1. **Na koji način planirate povećati participaciju učenika (tj. učeničkih predstavnika) u donošenju odluka koje se odnose direktno na njih (npr. vijeća učenika, sudjelovanje u donošenju kurikuluma, …)?**

Zalagali bismo se da u sastav školskih odbora u srednjoj školi i učenici dobiju svojeg predstavnika, odnosno da član vijeća učenika, koji bi morao biti stariji od 17 godina, bude predstavnik u školskom odboru.

1. **Prema vašem mišljenju, treba li volontiranje donositi dodatne bodove prilikom upisa u srednje škole i na fakultete?**

Bilo bi opravdano razmisliti da volontiranje donosi određeni (manji) bonus prilikom upisa nekih od studija za obavljanje kojih zvanja osobine ličnosti mogu biti od presudne važnosti (socijalni rad, studiji na Edukacijsko-rehabilitacijskom fakultetu, odgojitelj predškolskog odgoja i sl.).

1. **Smatrate li da bi učenicima strukovnih škola trebalo olakšati upis na fakultet? Kako biste to učinili?**

Zalažemo se za protočnost obrazovnog sustava i, svakako, podržavamo i potičemo upis učenika strukovnih škola na fakultete.

1. **Podržavate li e-udžbenike koji bi zamijenili tiskane udžbenike? Ako podržavate, u kojem bi vremenskom roku e-udžbenici zamijenili dosadašnje?**

Snažno se zalažemo za upotrebu suvremene tehnologije u nastavi, ali smatramo i da papirnati i e-udžbenici jedni druge ne isključuju; već mogu jedini druge nadopunjavati.